### Beslutning

Godkendt.

Afbud: Øyvind Jespersen

### Sagsfremstilling

## Resume og sagens baggrund

Kalundborg Kommune har vedtaget en forskrift for udendørs musikarrangementer. Forskriften indeholder bestemmelser om spilletidspunkter. Hvis spilletidspunkterne ikke kan overholdes, skal der ansøges om dispensation.

Kalundborg Kommune har modtaget en ansøgning fra Kalundborg Rocker om dispensation fra forskriften. Da Kalundborg Rocker ligesom i 2024 har udvidet sit musikprogram i 2025, anmodes Teknik- og Miljøudvalget om at træffe beslutning om dispensationen.

## Indstillinger

Chefen for Plan, Byg og Miljø indstiller, at der meddeles dispensation fra forskriften til de ansøgte spilletidspunkter ansøgt af Kalundborg Rocker.

## Behandling

Teknik- og Miljøudvalget.

## Sagsfremstilling

Teknik- og Miljøudvalget har i december 2015 vedtaget en forskrift for udendørs musikarrangementer i Kalundborg Kommune. Forskriften regulerer udendørs musikarrangementer med forstærket musik, hvor offentligheden har adgang, og hvor arrangementet vil berøre nærtboende væsentligt.

I forskriften er der bl.a. bestemmelser om spilletidspunkter. Forskriften fastlægger, at udendørs musikarrangementer fra søndag til torsdag skal være afsluttede senest kl. 22.00, mens udendørs musikarrangementer fredag og lørdag skal være afsluttede senest kl. 24.00. Spilletidspunkterne er bl.a. fastlagt med udgangspunkt i, at omgivelserne til arrangementerne kan få en uforstyrret søvn på hverdage. I tilfælde af spilletidspunkterne ikke overholdes, kan Politiet standse musikken.

Ved afvigelser fra forskriften skal der ansøges om en dispensation, f.eks. hvis spilletidspunkterne ikke kan overholdes.

Plan, Byg og Miljø har modtaget en ansøgning fra Kalundborg Rocker om dispensation fra forskriften. Kalundborg Rocker har i 2025 udvidet sit musikprogram til 3 spilledage og har ansøgt om følgende udvidede spilletidspunkter:

* torsdag den 7. august 2025, kl. 15.00-01.00
* fredag den 8. august 2025, kl. 14.30-02.00
* lørdag den 9. august 2025, kl. 12.00-01.30

Spilletidspunkterne er tilsvarende arrangementets spilletidspunkter i 2024, som Teknik- og Miljøudvalget sidste år behandlede og meddelte dispensation til.

I en årrække har Plan, Byg og Miljø meddelt dispensation til Kalundborg Rocker, at der må spilles musik indtil kl. 01.30 fredag og lørdag. Desuden blev der i 2019 meddelt dispensation til at spille torsdag indtil kl. 23.30.

Da musikprogrammet i 2025 er udvidet i forhold til den hidtidige praksis for dispensation for spilletidspunkter, anmodes Teknik- og Miljøudvalget om at træffe beslutning efter forskriften.

Teknik- og Miljøudvalget har tidligere behandlet ansøgning om dispensation fra beværtningen Kontoret i forbindelse med Erik Jessen Byfest 2020. Her ønskede Kontoret bl.a. at udvide sit musikprogram til at spille til kl. 03 fredag og lørdag i festugen. Med henvisning til, at der i en årrække var givet dispensation til at spille til kl. 02 torsdag, fredag og lørdag i festugen, meddelte udvalget afslag på ansøgningen.

Ansøgningen fra Kalundborg Rocker lægger sig op af den nuværende praksis for dispensationer, som er meddelt til Ludvig Bach. Det er Plan, Byg og Miljøs anbefaling, at der meddeles dispensation fra forskriften til de ansøgte spilletidspunkter ansøgt af Kalundborg Rocker. Udkast til dispensationsafgørelse er vedlagt som bilag 1.

## Økonomiske konsekvenser

Der er ingen økonomiske konsekvenser.